রবি শস্যের চাষ হতো পৈত্রিক সাড়ে চার বিঘা জমিতে। বাবা রবীন্দ্রনাথ ঘোষ চেয়েছিলেন ছেলেও তার সাথে চাষের কাজে হাত লাগাক। কিন্তু বরাবরই নতুন কিছু করার ইচ্ছা ছিল বিশ্বজিৎ এর মনে। ইচ্ছা ছিল গাছ নিয়েই কিছু করবেন। এমন কাজ করবেন যা তাকে অর্থ, যশ সবই দেবে। ২০০০ সালে স্বপ্ন রোপণ শুরু করলেন। বাবার রবি শস্যের জমিতে পেয়ারা, লেবু, আম, জাম, কাঁঠাল প্রভৃতি ফলের চারা তৈরি করলেন। সঙ্গে কিছু জমিতে ফুল চাষ করলেন। সেই বছর ফল আর ফুলের চারা বিক্রি করে বেশ মোটা টাকা লাভ করলেন। তবে এতে মন ভরছিল না। কাগজে বিজ্ঞাপন দেখে পুনেতে এইচ টি সি ট্রেনিং সেন্টারে হল্যান্ড ও ভারতের যৌথ উদ্যোগে এক ওয়ার্কশপে অংশ নেন। পেয়ে গেলেন স্বপ্ন বৃক্ষের সন্ধান। শিখলেন গাছ নিয়ে নতুন এক ব্যবসার আইডিয়া।